Papersnake/gushiwen huggingface dataset:
沁园春（谢刘小山频寄所作）
程必（宋代）

君有新词，何妨为我，时遣奚奴。看此山大小，风流晋宋，眼中余子，苦自侏儒。九曲清溪，千枝杨柳，还记新条更有无。春将好，欲从君商略，君意何如。

佳人玉佩琼琚。更胸中、浇灌有诗书。把古人行处，从头检点，今人说底，却不须渠。更上石头，重登钟阜，画作金陵考古图。频相见，怕薰风早晚，便隔天隅。
次韵杨立之十一官府馆二篇
苏颂（宋代）

固无政术效前贤，又乏诗名继乐天。
连岁出藩居善地，何时负郭有良田。
回风已隔三山路，讲德难偕四子篇。
满目胜游都未到，且将图画与人传。
梅花八首 其四
韩驹（宋代）

雪里寻梅蕊，多应傍水开。那知是花处，但觅暗香来。
二十七日既浴于乾明庵负暄久之诗示住庵
赵蕃（宋代）

天公于人元不负，书生何用深追咎。
无衣还可卒岁无，我有大裘听汝覆。
吾家缚屋依山址，晏斋之前仅盈咫。
霜飚卷席不畏渠，羲驭停车吾事已。
有时携书唤儿曹，坐来和气生发毛。
眼眵岂待金篦刮，背痒不借麻姑搔。
今年谁令落湖尾，塞向墐户殊未止。
移床也拟傍晨光，蓬勃如烟纷欲眯。
今我怀抱不自聊，归爇生薪翻緼袍。
人间万事固绝望，天赐一暖谁相要。
兹晨归闷忽念浴，试觅僧庐渡乔木。
道人见客如昔游，为煮清泉注万斛。
须臾一洗垢且空，渐觉表里俱冲融。
清虚日来滓秽去，吾貌可瘠神当丰。
起寻冠服风动腋，却向茅檐亲野日。
恍然堕我晏斋前，鸟语不闻山四寂。
道人领客殊忘仙，茗盌炉共閒燕。
为言炙背颇乐否，此味可须天子献。
抵长沙即事
金武祥（清代）

人生有至乐，天伦乃为最。繄我独远游，望云频感嘅。

一朝遂趋独，悲喜疑梦寐。溯自壬戌秋，迄今戊辰岁。

其间七年事，并作一夕话。乍见转无语，徐徐陈梗概。

所嗟惟乱离，重慈遽永背。恐伤老父怀，欲语每多讳。

依依侍亲侧，窃视增老态。见儿今远来，倚闾心稍慰。

怜儿走千里，辛苦颇能耐。谓儿纵无能，朴拙尚堪爱。

客中话团圞，虽暂亦足快。祇愁室庐燬，田园更荒废。

囊橐且萧然，饥驱犹不暇。何当放归舟，还家日相对。

菽水可承欢，至乐益畅遂。笑谢当时人，利名安足累。
寄舍弟容
冯如京（清代）

羡尔能辞组，伤吾未拂衣。天涯同寂寞，骨肉几暌违。

片月千山静，孤云一雁飞。何时重载酒，共醉旧柴扉。
踞湖山六题 其二 芳桂坞
马云（宋代）

森森芳桂树，团团削青玉。春花飞涧户，秋实坠岩曲。

霜条封翠紫，风叶摇香绿。下有幽栖人，结芳避世俗。

学仙读丹经，好道探药箓。植根满群峰，不使樵夫触。
新春雪霁坐郡圃池上二首
宋庠（宋代）

铃斋西北小池台，漠漠年光病眼开。
水面绿深知冻解，柳梢黄浅觉春来。
啁啾野雀遗寒毳，拨刺潜鱼露戏鳃。
物物恼人俱入咏，使君争奈乏天才。
涧铺岭道中四首 其一
赵蕃（宋代）

近岫披晴雾，遥山纵雨云。皑皑疑雪积，莽莽若江分。
南海第七十六
文天祥（宋代）

南海春天外，只应学水仙。
自伤迟暮眼，为我一潸然。
寿张京尹十首
彭龟年（宋代）

湖面拨开双眼翳，湖头拔立一堤金。
先生能事真如此，捍涤群邪即此心。
去岁王监岳以诗饯行且求无垢语录次韵送之
徐鹿卿（宋代）

我来横浦访遗言，无垢先生有正传。双迹凄凉城下寺，一书泄露性中天。

向来富贵俱荒草，今日风流尚湛泉。东谷有人知此意，平生耻售蜡黄鞭。
楚州龙庙迎享送神辞 其一
崔敦礼（宋代）

君之来兮殊廷，雷隆隆兮雨冥冥。从天吴兮罔象，纷万怪兮如云。

若有妖兮震奔沛，吹逆浪兮扬膻腥。授天矛兮下讨，披蒙雾兮祥氛。

地平天静兮日月清夷，我民蒙福兮万年报事。
贤者之孝二百四十首·裴子余
林同（宋代）

直以孝为谥，真无愧此心。
可怜张说叹，知得子余深。
高阳台
张炎（宋代）

榛中，故未有亦犹今之视昔之感，复叹葛岭贾相之故庐也。

古木迷鸦，虚堂起燕，欢游转眼惊心。南圃东窗，酸风扫尽芳尘。鬓貂飞入平原草，最可怜、浑是秋阴。夜沈沈。不信归魂，不到花深。

吹箫踏叶幽寻去，任船依断石，袖里寒云。老桂悬香，珊瑚碎击无声。故园已是愁如许，抚残碑、却又伤今。更关情。秋水人家，斜照西泠。
游洞霄
范宽之（宋代）

征轮偷暇款琳宫，洞水浮花二月中。
尘慮坐清归意懒，涣襟高咏紫霄风。
偕簿尉过石照山祷雨 其四
虞俦（宋代）

向来赤地增愁叹，更遣蜚蝗恣噬吞。稽首愿天怜一雨，只今未定有惊魂。
约次公看梅
韩淲（宋代）

春风春雨春山里，一盏青灯对简编。涧水东边有梅蕊，且呼杯酒醉新年。
赠蜀僧无观
王庭圭（宋代）

师出峨眉西极天，万里一衲双行缠。朝游名山暮沧海，不著脚踏诸方禅。

眼中自有识人物，行尽江南山水窟。紫云深处有神仙，高马达官无此骨。

溪头惜别强吟哦，顾我无才奈若何。他日长安逢李白，为乞峨眉山月歌。
清明日宴集贤宋学士园时梨花盛开诸老属仆同赋
鲜于枢（元代）

琪树吹香荡夕晖，华簪人对雪霏霏。汉宫新火初传烛，楚女行云乍湿衣。

一片花疑蝴蝶化，满枝春想玉钗肥。娥眉不用梨园曲，唱彻瑶台醉未归。
收怀
释文珦（宋代）

为知不是功名骨，换着方袍入翠微。
身事半生贫里过，家园千里梦中归。
寻诗野寺云黏屐，采药名山露湿衣。
似此疎狂争怪得，从来野鹤自难鞿。
西园引并序
毛澄（清代）

桂宫流水渐台沈，青松夹道隐黄昏。野花啼鸟谈天宝，剩粉零缣画上林。

武清遗迹又榛莽，禁禦犹存气萧爽。前湖镕镜照宫门，门前圣祖亲题榜。

四围柳陌接菱塘，兴废龙潜有赐庄。六飞两世南巡后，平地安排作水乡。

延陵诏写秦家式，海昌亦仿陈园则。尽占西湖十锦图，中使江南采鸂鶒。

平滩浅石学湘山，舵楼晚似越中还。无屋不随山曲折，无山不在水中间。

铜沟泻入高粱闸，玉乳流从趵突泉。远过秦地宜春苑，肯数吴王销夏湾。

未烧以前有园后，篑士运斤不停手。遍览须教十日游，烹茶坐对灵和柳。

白头阿监为我言，道光初元随至尊。是时天下久无事，鹰坊虎圈皆承恩。

大内尊严乏水木，每来不怿出园门。园中四序多佳节，至尊最爱华林月。

月下亲骑白凤凰，清歌挟弹花如雪。东西复道接长秋，雷殷车声走未休。

烛天灯火湖山外，知是官家福海游。蓬壶万炬环孤岛，松栝千株系彩球。

赤龙鳞甲随风动，宫娥荡桨银涛涌。步头扶上玉皇来，荷花满袖秋云重。

文皇禦宇尤加意，自选传头串新戏。女史分笺纪岁华，奉诚弟子分番试。

遥望瓜洲战垒寒，羽书日夜报长安。君王宵旰多愁思，抱尽琵琶不教弹。

绣岭乌啼金屈戍，温汤人倚玉栏杆。圌参汁冷疗消渴，海荔瓤多罢晚餐。

八里桥头鼙鼓起，惊断歌声落秋水。侵晓开门放内人，翠华已在边风里。

汨罗不管金蟾锁，上阳骨葬青莲朵。回首阿房一片红，错认湖山旧镫火。

谁念冰天七月凉，蕃河呜咽绕宫墙。似闻天语弥留际，犹问离宫一断肠。

亲贤刻意权成败，议定先看敌兵退。奉使迎銮消息迟，列朝宸翰缘街卖。

老妪筐中宋本书，牧童壁上元人画。莫问丛残贝叶经，牙签四库亦飘零。

僧廊篆鼎蝌文绿，侩肆柴窑宝气青。明年返辔延洪祚，蒙恩遣向园中住。

马埒蓬蒿一丈高，斜阳手拨常朝路。厮养眠庋玳瑁屏，灶丁爨砍沈檀树。

康国猧儿海户收，交州鹦鹉关山去。朝朝暮暮总堪哀，铜辇秋衾梦不来。

脂奁粉盒馀香土，宝册珠衣化劫灰。伤心最怕秋来夕，寂历虚尘幂瑶席。

钟鼓迟迟出禁城，佩环隐隐来湖石。柏寝流萤熠熠黄，椒房鬼火荧荧碧。

邃洞泥青蝙蝠窠，假山月黑狐狸迹。林间何物解吟诗，楼上无人似吹笛。

老病缠绵傍晓啼，又到当年宴舞时。银屏椽烛高花下，正侍君王看水嬉。

岂知池苑都非旧，鹢首摧残禦舟漏。手帕鲛绡揾泪珠，年深冰结成红豆。

近来特旨兴工筑，楚南梁山括材木。大官虚费水衡钱，万户千门那能复。

露台诏下万人呼，赵鬼徒能诵两都。中兴大业崇朝定，太液池头许钓鱼。

广寒团殿愁仙跸，玉泉亭榭浮云失。游人莫上万寿山，只剩明湖晒寒日。

曲江痛哭子美诗，连昌写憾微之词。逢君半日凄凉话，转忆人间万事非。

伶元老去霜侵鬓，力士归来泪湿衣。西陵王气犹龙虎，独立宫门望落晖。
今岁
屈大均（明代）

今岁莺花倍觉稀，春寒不肯作芳菲。萋萋但长天山草，祗恐边人马不肥。
临江仙
李煜（五代）

秦楼不见吹箫女，空馀上苑风光。粉英含蕊自低昂，东风恼我，才发一衿香。
琼窗梦醒留残日，当年得恨何长。碧阑干外映垂杨，暂时想见，如梦懒思量。
郡中即事书怀
杨亿（宋代）

海隅为郡真卑屑，簿领沉迷箠楚喧。
王事更逾星火急，吏曹何啻米鹽烦。
甘棠听讼曾无倦，丹笔书刑幸不冤。
境上送迎暂置驿，斋中宴喜懒开樽。
逢人未免腰如磬，议政常防耳属垣。
鲍臭恐将群小化，虫疑难与俗流论。
却思寂寞栖天禄，争得逍遥似漆园。
外地粗官如竹苇，一麾出守岂堪言。
沁园春
宋先生（宋代）

速速修行，惜取身中，无价□珍。把金乌玉兔，垆中炼用，阴阳造把，养就阳神。虎啸龙吟丹田里，顶内时时仙乐声。泥丸里，烹煎水火，铅汞成真。夜来端坐澄心神。见真人颜貌新。用河车搬载，充开牛斗，星辰洁皎，光射分明。服了刀圭功成后，自知道、仙班有姓名。诸仙请，待玉皇宣至，朝拜三清。
和原甫谒武信殿 其二
刘攽（宋代）

愿借前筹敢决疑，斡回天地耸当时。旧传太尉条侯策，今见宣王六月诗。
留题实相寺
章得象（宋代）

天台四面翠如屏，洞穴幽奇地最灵。
百尺岩中真像在，千年涧畔古松青。
路傍断石留神迹，壁上遗文缺旧铭。
我是丹丘仙郡守，暂来犹似觉魂醒。
送邵省元
何文季（宋代）

血汗文场日未东，秋香压倒万花丛。
几年豹隐山中雾，一息鹏抟海上风。
魁业正须期远大，微官岂足论穷通。
龙门有客来相访，为说忧时鬓已翁。
鹧鸪天 其二
华长发（清代）

卖赋经营索笑金。援琴犹未遇知音。一双白璧难为聘，十斛明珠岂买心。

追往事，费沉吟。此情何况到如今。闲来偶过曾游处，青粉墙头覆绿阴。
吾兼亭为丘谦之赋 其四
黎民表（明代）

当代文章伯，裁诗画省中。风流今不见，丘壑得无同。

翰墨虚留壁，兰苕失旧丛。怜才惟郢客，洒泪此亭中。
山中桂
雍裕之（唐代）

八树拂丹霄，四时青不凋。秋风何处起，先袅最长条。
杂题十首
刘克庄（宋代）

刘季开基主，周昌托子臣。
不能活如意，何况戚夫人。
臞庵五首
何偁（宋代）

多羡王居士，心閒事事幽。
山从天末见，江近枕边流。
春圃千葩秀，霜林百果收。
更能穷物理，濠上看鱼游。
游长山灵渊庙
龚璛（元代）

胜日携尊远，前冈缘路深。轻舆容岁暮，众木耿岚阴。

勺水神龙宅，龛灯古佛心。悠然无与晤，欣会在冲襟。
清明后二日同邻几
司马光（宋代）

寂寥清明后，馀春已无多。闲轩富佳致，不惜载酒过。

水木晚尤秀，风烟晴更和。临樽不尽醉，奈此芳菲何。
和孟世功秋日吴江见寄
吴芾（宋代）

扁舟西去气凌云，坐看鱼龙跃浪纹。
风起白苹初日晚，霜雕红叶欲秋分。
忘机鸥鹭情相狎，入笔江山句不群。
正恐功名来追逐，烟波深处未留君。
中原民谣 雨木冰
周麟之（宋代）

雨木冰，贯珠络玉千葩明。横鞭一拂条叶动，宝钗堕地声铿鍧。

昨日登车天地墨，怪雨盲风起东北。俄然散雹乱飞霙，流淖满途深没膝。

前车折轴不得行，后车脱辐泥翻轭。晓来廓氛天宇清，万象夺目何晶莹。

凛如介士执矛戟，四野列阵霜雪凝。汴河堤上民惊诧，问是何祥木冰稼。

平生有眼未曾看，旧说惟闻达官怕。车中嗫嚅齐鲁生，尝学五传窥遗经。

因言前哲论灾异，占曰庶人皆执兵。只应北地干戈起，草木如人刃相倚。

莫忧胡儿饮泗水，尽道明年佛狸死。
轮回
曹端（明代）

空家不解死生由，妄说轮回乱大猷。不有天民先觉老，孰开我后继前修。
梁。庾信
孙元晏（唐代）

苦心词赋向谁谈，沦落周朝志岂甘。

可惜多才庾开府，一生惆怅忆江南。
赠隐者
刘镇（宋代）

夫子生东野，经年不到城。
爱吟无俗趣，贪画得閒名。
荒径侵山影，虚堂出燕声。
我惭为谪吏，泉石负幽情。
观灯口号
姜夔（宋代）

花帽笼头几岁儿，女儿学着内人衣。
灯前月下无归路，不列天明亦不归。
偈颂六十七首
释原妙（宋代）

一夏以来，诸人懡{左忄右罗}，
山僧亦懡{左忄右罗}。懡{左忄右罗}逢懡{左忄右罗}，
彼此无空过。今朝圣制告圆，
不免更说些懡{左忄右罗}禅，赢得大家俱懡{左忄右罗}。
如何是懡{左忄右罗}禅，咄，
猛火著油煎。
促织论赋
贾似道（宋代）

促织鬭时人要主，贪财饶大虫辛苦。
总然赢得已着伤，当场必误下锋主。
枢密府雪后作故韩氏子舍也
楼钥（宋代）

平生好流水，雅欲临流赋。
涧谿或过之，眷眷不能去。
青山国故乡，不肯入城府。
宁知开八袠，重为寻故步。
势家遗故居，传舍偶成寓。
轩楹立奇石，巉岩高丈许。
三面立屏障，曲沼水空貯。
荏苒将半载，未见有时雨。
新春积雪余，檐声夜如注。
晓起推閒窗，石穴水喷吐。
下穿玲珑余，数尺成瀑布。
髣髴小龙湫，虽微体略具。
退公辄对之，相逢叹迟暮。
有客与同赏，酌酒更告语。
虽云京尘深，燕坐得幽趣。
悬崖挂长藤，绝顶列佳树。
微风一披拂，坠点纷无数。
吾方谋乞身，信美难久驻。
未能写成图。聊用赋长句。
宋子渊有诗及性宗事用韵寄之二首
郭印（宋代）

枯大寒岩但不春，直经千劫未为真。
一门超邈难寻轨，万象森罗独露身。
田地稳时行便到，工夫尽处见方亲。
韩卢逐兔纷纷是，言语支离最误人。
临安自述 其二
赵期（宋代）

临安皓月色如圭，清景伤时一惨悽。未见山前归牧马，犹闻江上带征■。

鲲为鱼队潜鳞困，鹤处鸡群病翅低。正是四郊多垒日，波涛早晚静鲸鲵。
送原宪使考迹赴天官
吴与弼（明代）

清笳急管拥崇台，万里风云接泰阶。花柳漫村春似海，伊谁一访少陵才。
题避俗轩
崔敦礼（宋代）

地僻便知城市隔，心清自爱水云閒。障尘不用西风扇，香篆溟濛正下关。
腊中三雪
苏辙（宋代）

一腊不虚度，三雪自相因。
暗添池上凌，稍压麦中尘。
余润想犹在，苦寒将及春。
殷勤欲尽酒，扶养病衰人。
赠万开府
皇甫汸（明代）

看君被服似儒生，不独能文惯论兵。三十拥麾当外阃，一朝开府在西京。

雅歌树下留宾醉，清啸楼中料敌平。更道深山寻羽士，功成应有赤松情。
吴中逢王才南归
高启（明代）

江南草长蝴蝶飞，白马新自燕山归。
燕山归，不堪说，易水寒风山门雪。
朝邸空随使者裾，禁阍不受书生谒。
一杯劝君歌莫哀，归时应过黄金台。
不见荒基秋来土花紫，伯图已歇昭王死，千载无人延国士
。
残秋郊外
文同（宋代）

萧萧风色弄寒威，见尽郊原向晚晖。
昨夜星霜和月落，满林红晚隔烟飞。
已嗟北渚莲初老，更惜东篱菊渐稀。
休感岁华伤节物，眼前樽酒重相违。
早渡银洞岭
徐渭（明代）

银洞高高岭百盘，峰峦插笋倚天班。冯谁唤起王摩诘，画作贤人晓过关。
八月十八日天晓二首
方回（元代）

河中船已动，岸亦有人行。
城北钟声断，楼东鬼宿明。
倚□□酒醒，搔首小诗成。
□□中秋热，今朝始渐清。
对食作
陆游（宋代）

潦余多稼犹中熟，种晚嘉蔬亦半收。
黄耳蕈生殊自喜，白头韭半复何求。
比量傍舍惭温饱，通咏农书儆堕偷。
偶有一樽难独啜，过门谁肯小迟留？
征虏将军出塞歌
董其昌（明代）

皇家执契静三边，将军更事勒燕然。心知骄子须大创，耻看烽火照甘泉。

身挟期门射雕子，匣里吴钩泠于水。雕戈赤羽三千骑，落日黄云一万里。

是时和高塞草枯，我兵勇气先吞胡。连空幕影随尘遁，竟夕笳声喑不呼。

将军麾下都侠烈，誓刳胡肠饮胡血。箭锋直挂青海湾，刀镮宁顾天山月。

健儿手握月支头，夺得燕然胡虏愁。功成不受封侯印，只为长缨志欲酬。
赵季茂通判惠诗走笔奉和十篇 其七
岳珂（宋代）

醉里笋舆宜，閒携一卷诗。微吟因兴寄，会意祇心知。

谷雾连衣润，天风带叶吹。卷穷还自笑，那复记谁为。
从吕扬州觅芍药栽
张栻（宋代）

扬州风物故依然，梦想他时楚水边。
乞与灵根归自种，梢头繭栗看新年。
答源侍者
释云岫（宋代）

铁航未肯下沧海，消息无端忽寄来。
六载雪山明底事，不知已眼为谁开。
捣衣曲
张玉娘（宋代）

入夜砧声满四邻，一天霜月秋云轻。自怜岁岁衣裁就，欲寄无因到远人。
得袁相书
白居易（唐代）

谷苗深处一农夫，面黑头斑手把锄。

何意使人犹识我，就田来送相公书。
酬谢侍御喜王宇及第见贺不遇之作
严维（唐代）

寂寞柴门掩，经过柱史荣。老夫宁有力，半子自成名。

柳映三桥发，花连上道明。缄书到别墅，郢曲果先成。
雪霁东郊寻梅不得怅然作此
苏佩（清代）

溪岸风力尖，吹面如刀割。探梅不知寒，犯晓去踏雪。

昨梦梅花开，高枝我攀折。娟娟林下人，缟袂拂烟月。

经过村复村，而无一树发。独立斜阳间，相思愁欲绝。
杂兴
苏舜钦（宋代）

虎豹性食人，智者畜为戏。形影本相亲，愚夫见而畏。

疑同不疑异，远哉愚与智。
题西岩寺三绝
裴大亮（宋代）

□□□□送行人，山水清音益怆神。
莫惜少留题石□，□□□□□红尘。
湖广李漕革夫大卿饮客西湘
戴复古（宋代）

管领风光此会稀，坐中宾客总能诗。
神仙有洞寻难见，山水当轩看转奇。
春不再生陶侃柏，人来多打李邕碑。
因思屈贾伤今古，国有忠臣无用时。
过乌衣巷故址 其一
朱为弼（清代）

柳外凉风一夜生，萧条旅馆剧伤情。我家曾住江南岸，怕听乌衣旧巷名。
和韩丞相玉汝登见山阁
李复（宋代）

丹青岌业冠鳌丘，地辟天开洗百忧。
万窍倚空号一噫，八川盘野会千流。
浮云晚日悲余翠，废苑荒陵怨暮秋。
自昔登临思善赋，高吟岂向世间求。
题汪水云诗卷十首
胡斗南（宋代）

老来无意谒侯门，自爱梅花水月村。
更拟孤山结茅屋，杖藜聊复信乾坤。
寄江子之
晁冲之（宋代）

平生江季子，疏懒近忘吾。不啻三年别，如何一字无。

烧丹岣嵝令，酿酒步兵厨。二者将安择，功名莫浪图。
道中即事 其四
方岳（宋代）

梅已飘零尚典刑，断魂篱落野烟青。灵均憔悴乃知此，到老可人宁独醒。
题刘御史我崧墓
岑用宾（明代）

北郭荒郊多墓田，白杨青草自年年。千秋欲下雍门泪，此日犹传京兆阡。

邹母寒零荒藓地，王褒忍诵蓼莪篇。寒云落照栖鸦晚，愁对残碑一怆然。
饭罢忽邻父来过戏作
陆游（宋代）

旋炊香稻煮新菰，饭饱逍遥乐有馀。茶味森森留齿颊，香烟�有�有著图书。

毛皮尚在宁知我，鳞甲深藏莫问渠。赖有邻翁差耐久，雨畦频唤共携锄。
江神子（赠妓寄梦窗）
万俟绍之（宋代）

十年心事上眉端。梦惊残。琐窗寒。云絮随风，千里度关山。琴里知音无觅处，妆粉淡，钏金宽。瑶箱吟卷懒重看。忆前欢。泪偷弹。我已相将，飞棹过长安。为说崔微憔悴损，须觅取，锦笺还。
与欧阳伯威同饮遇卿江楼
赵蕃（宋代）

不上江楼又两春，人间到处略知津。
劳君置酒仍呼客，快语端能洗劫尘。
护国寺秋吟八首
白玉蟾（宋代）

犬吠月如昼，马鸣人渡桥。
更无诗与酒，虚度可怜宵。
仲退示芳洲半居律诗三首并示和章次韵芳洲一
徐瑞（宋代）

老子文章与尚狂，看花可复梦名场。
谁耿用意平生苦，欲俟知音来世长。
郢俗但能听下里，骚人更待赋高唐。
年来颇欲焚吾砚，蓑笠田间百念忘。
均州南川春日三首 其三
张舜民（宋代）

宦名生事日悠悠，问道参禅已白头。自笑攀缘犹未断，每逢佳处即迟留。
百花新咏 滴滴金
谢迈（宋代）

秋来蔓草莫相侵，露滴花梢满地金。若入仙人丹灶里，还如松柏岁寒心。
沧浪池砚图
王祎（明代）

沧浪池水碧生春，当日临池玉作人。故物流传遗泽在，龙泓凤咮未为珍。
题陈命美壮游册十首 其五 星石兴题
李之世（明代）

携来端石砚，濡笔题星石。雨花剥不尽，前朝遗墨迹。
病起吟残菊
石介（宋代）

病起重阳过，东离菊尚黄。
殷勤撷寒蕊，子细嗅清香。
老梗防闲蝶，清油护晓霜，
丛边强一酌，聊不负秋光。
木兰花·戏呈林节推乡兄
刘克庄（宋代）

年年跃马长安市，客舍似家家似寄。青钱换酒日无何，红烛呼卢宵不寐。
易挑锦妇机中字，难得玉人心下事。男儿西北有神州，莫滴水西桥畔泪。
春日溪上示南正四首
宋祁（宋代）

莫言雨后长蓬蒿，恍惚溪边见小桃。
待得数朝开烂漫，更须防避晚风号。
和郑元清同游殷仲堪读书台二首 其二
王庭圭（宋代）

池上高台倚碧空，郡楼相对出烟中。读书太守今何在，寂寞无人继此风。
散馀霞 晚抵羊流店
贲黄理（清代）

小楼烟锁空村静。驻马寻芳径。花影争趁斜阳，闹蜂儿不定。

残花客衾尚冷。贳酒消孤闷。醉想叔子风流，且凭阑索咏。
和张掞侍郎见寄
范纯仁（宋代）

恋德怀贤出禁城，片心长挂若摇旌。留侯老弃人间事，白傅诗传海外名。

潇洒琴尊资上寿，太平风月属高情。已知世故无关虑，佳句犹烦训后生。
芗岩山居孟夏二十绝 其七
舒岳祥（宋代）

鸟鸣青溪中，人行綵虹外。洗药归去来，声迹两幽晦。
风流子 其一 黄钟商芍药
吴文英（宋代）

金谷已空尘。薰风转、国色返春魂。半敧雪醉霜，舞低鸾翅，绛笼蜜炬，绿映龙盆。

窈窕绣窗人睡起，临砌默无言。慵整堕鬟，怨时迟暮，可怜憔悴，啼雨黄昏。

轻桡移花市，秋娘渡、飞浪溅湿行裙。二十四桥南北，罗荐香分。

念碎劈芳心，萦思千缕，赠将幽素，偷剪重云。终待凤池归去，催咏红翻。
春日游西樵集古
伦以谅（明代）

东风携手问桃花，直入天台石径斜。红杏枝头闻犬吠，青山影里见人家。

涧边瑶草含朝露，岩际珠帘卷曙霞。笑杀仙凡风景异，一杯流水泛胡麻。
挽吴太君词
吕陶（宋代）

宝络疏封得令名，人间庆事属平生。身居寿域几三世，福及儿曹已九卿。

埋石有文深纪美，吊丧多客亦哀荣。泉涂一往应无憾，十八年前吉冢成。
汉宫春 药洲访石图，为翁二铭学使题
周之琦（清代）

花药澄湖，乍英光旧迹，辉映庭隅。天教化工在手，璧合星枢。

莲亭志喜，胜苏斋、残拓临摹。凭证取、题名掌上，当年陈九仙书。

邂逅章门持节，几留宾下榻，访古停舆。新携换鹅妙墨，一笑披图。

山阴茧纸，比炎洲、片石何如。羡使者、怜才似此，人间谁叹遗珠。
盘墅·登明月台
黄由（宋代）

才到松陵即是家，擎空皎月莹无瑕。
自须台上分明看，拟欲呼仙泛海槎。
下横山，滩头望金华山四首
杨万里（宋代）

山思江情不负伊，雨姿晴态总成奇。
闭门觅句非诗法，只是征行自有诗。
童丱须知 酒醴八篇 其四
史浩（宋代）

平日恂恂号古人，三杯才饮乱天真。精神愦愦如痴梦，赢得时时病在身。
龙鹤祷雨
冯时行（宋代）

地灵丘壑邃，危路入紫烟。
藤萝閟尺水，中有龙潜渊。
青曦弄骄晖，绍兴丙辰年。
嗷嗷周余民，生理谅难全。
令尹谢不敏，来上天公笺。
一念如丝芒，已斡造化权。
夜半雷绕山，雨出山之巅。
凌晨眺四郊，草木亦欣然。
民载神之休，次谓令尹贤。
贤则吾岂敢，庶逭失职愆。
甲兵久不洗，风霾涨尘寰。
兹事非神助，谁其荡腥膻。
物极理必反，否泰如循环。
刘龙傥有意，速起飞九天。
禅人并化主写真求赞
释正觉（宋代）

精神矍烁，化工模邈。
我转一机，谁持六鉴。
是非生夺璧之谋，黑白战烂柯之著。
霁阔而河横，潭空而月落。
奉赠上官令
沈辽（宋代）

洞庭春水静，楚山气雄劲。欲言世上清，不敌巴陵令。

山深多猿啸，水涸纵鳞泳。牛刀有馀闲，尽入安仁咏。
颂古八首
释深（宋代）

昨夜三更转向西，明眼宗师为指迷。
若於话下寻端的，未免泥中又洗泥。
闻何怀山延三子度岁
释函可（明代）

本是莲花国里人，黄沙此日暂羁身。维摩有室能容傲，须达无钱为给贫。

地下三良魂可赎，山头二士骨犹邻。何时雪底拈花话，方信穹庐别有春。
葺茅屋戏成
李彭（宋代）

朔风卷我屋间茅，乌鹊含将去作巢。执扑鸠工课奴客，巡檐长啸望江郊。

谢公五亩似能保，扬子一区聊解嘲。欲学参谋怀广厦，苦无凤觜续弦胶。
鹧鸪天 其一
邹应龙（宋代）

九十吾家两寿星。今夫人赛昔夫人。百年转眼新开帙，十月循环小有春。

生日到，转精神。目光如镜步如云。年年长侍华堂宴，子子孙孙孙又孙。
种瓠二首 其一
范梈（元代）

岂是阶庭物，支离亦自奇。已殊凡草蔓，缀得好花枝。

带雨宁无实，凌霄必有为。啾啾群鸟雀，从汝踏多时。
满江红（上已后日即事）
吴潜（宋代）

寒食清明，叹人在、天涯海角。饶锦绣，十洲装就，只成离索。岁去已空莺燕侣，年来尽负鸥凫约。想南溪、溪水一篙深，孤舟泊。

天向晚，东风恶。春向晚，花容薄。又荼＿架底，绿阴成幄。舴艋也闻钲鼓闹，秋千半当笙歌乐。问山公、倒载接＿无，都休却。
赋得古别离送郑子
周准（清代）

劲羽乏群栖，转蓬靡暂息。伊人贫困士，能无去乡国。

辞乡阻长川，旅迹殊可怜。昨别俄六载，斯游定几年。

游踪渺无畔，淮水连河岸。回瞻云树深，忽忽兴长叹。

云外指京畿，秋风冷客衣。可堪闻塞雁，正值向南飞。
闻南屏钟天大雨霰
劳蓉君（清代）

冻云叠叠隐禅林，霰堕空山漏欲沈。万点诗魂飞玉屑，一声仙籁破尘心。

重添狸幕镫光瘦，小试螺杯酒味深。莫道三更寒入梦，有人呵笔尚联吟。
次戴教授题德裕隐轩韵二首 其二
周孚（宋代）

叹息朱夫子，新诗手自编。正应前辈似，不厌老夫看。

驽马难言驾，修涂更赠鞭。风声与富贵，他日定双全。
句
陆羽（唐代）

辟疆旧林间，怪石纷相向。（玩月辟疆园，见《纪事》）
绝月方险寻，乱岩亦危造。（见《海录碎事》）
泻从千仞石，寄逐九江船。（题康王谷泉，见《统志》）
送崔约下第归扬州
姚合（唐代）

满座诗人吟送酒，离城此会亦应稀。春风下第时称屈，

秋卷呈亲自束归。日晚山花当马落，天阴水鸟傍船飞。

江边道路多苔藓，尘土无由得上衣。
十一月晦日欲雪
赵蕃（宋代）

九月不雨至于腊，北风忽来吹作雪。
竹头抢地何肯低，梅面著沙终自洁。
书生好奇甘忍冻，屡起推窗探云物。
虽然亦有过计忧，忧怕水仙重蜕骨。
颂古三十一首
释玿（宋代）

喝声绝处怒雷收，丧尽家风一不留。
总是战争收拾得，却因歌舞破除休。
赠毛仙翁
令狐楚（唐代）

宣州浑是上清宫，客有真人貌似童。绀发垂缨光髧髧，

细髯缘颔绿茸茸。壶中药物梯霞诀，肘后方书缩地功。

既许焚香为弟子，愿教年纪共椿同。
證道歌 其一六九
释印肃（宋代）

建法幢，立宗旨，语默风云处处是。莫言止道有曹溪，失汝元常何益利。
江阁卧病走笔寄呈崔、卢两侍御
杜甫（唐代）

客子庖厨薄，江楼枕席清。衰年病只瘦，长夏想为情。

滑忆雕胡饭，香闻锦带羹。溜匙兼暖腹，谁欲致杯罂。
送人赴试礼部
朱淑真（宋代）

春闱报罢已三年，又向西风促去鞭。屡鼓莫嫌非作气，一飞当自卜冲天。

贾生少达终何遇，马援才高老更坚。大抵功名无早晚，平津今见起菑川。
星岩二十景 其十六 天柱流虹
刘克治（明代）

嶙峋一柱削孤根，紫雾黄云互吐吞。别有长虹留剑彩，遥分星渚划天门。
上枢密韩太尉书
苏辙（宋代）

太尉执事：辙生好为文，思之至深。以为文者气之所形，然文不可以学而能，气可以养而致。孟子曰：“我善养吾浩然之气。”今观其文章，宽厚宏博，充乎天地之间，称其气之小大。太史公行天下，周览四海名山大川，与燕、赵间豪俊交游，故其文疏荡，颇有奇气。此二子者，岂尝执笔学为如此之文哉？其气充乎其中而溢乎其貌，动乎其言而见乎其文，而不自知也。

辙生十有九年矣。其居家所与游者，不过其邻里乡党之人；所见不过数百里之间，无高山大野可登览以自广；百氏之书，虽无所不读，然皆古人之陈迹，不足以激发其志气。恐遂汩没，故决然舍去，求天下奇闻壮观，以知天地之广大。过秦、汉之故都，恣观终南、嵩、华之高，北顾黄河之奔流，慨然想见古之豪杰。至京师，仰观天子宫阙之壮，与仓廪、府库、城池、苑囿之富且大也，而后知天下之巨丽。见翰林欧阳公，听其议论之宏辩，观其容貌之秀伟，与其门人贤士大夫游，而后知天下之文章聚乎此也。太尉以才略冠天下，天下之所恃以无忧，四夷之所惮以不敢发，入则周公、召公，出则方叔、召虎。而辙也未之见焉。

且夫人之学也，不志其大，虽多而何为？辙之来也，于山见终南、嵩、华之高，于水见黄河之大且深，于人见欧阳公，而犹以为未见太尉也。故愿得观贤人之光耀，闻一言以自壮，然后可以尽天下之大观而无憾者矣。

辙年少，未能通习吏事。向之来，非有取于斗升之禄，偶然得之，非其所乐。然幸得赐归待选，使得优游数年之间，将以益治其文，且学为政。太尉苟以为可教而辱教之，又幸矣！
灵云岩
李焘（宋代）

路转层冈十里余，武陵传者亦难如。
昔年炼药仙人室，今日餐难道士居。
洞外蟠花开锦绣，岩前石溜漱琼琚。
猗欤灵气为时雨，可惜图经阙不书。
澄台远眺
黄通理（清代）

高台百尺雄台阳，倔起层霄空四徬。乘兴登临一以眺，澄怀远瞩天开张。

环山作屏镜沧海，层城峻壑如金汤。俯瞰平泉斐亭外，渭川千亩森筼筜。

循磴缘梯腰脚健，拨云披雾精神强。襟带鲲身萦鹿耳，虎门鹭屿南北当岩疆。

更上一层凌绝顶，齐州数点烟微茫。荡胸不知东海阔，极目始信秋天长。

鸿濛辟后水东注，涓滴会归百谷王。蓬莱清浅信有以，激浪冲沙成堤防。

赤崁城西海变路，安平不用一苇杭。风帆沙鸟时出没，西屿霞彩照屋梁。

远树如针林如荠，渔舟唱晚归渔庄。会须一览众山小，魁斗卓立孙儿行。

四顾踌躇足清旷，凭栏吊古悲沧桑。鸡笼以南打鼓北，延袤千里引领望。

自入版图百年久，沐浴日月生辉光。钓龙台古今何在，越王故址成荒凉。

美人去后麋鹿走，姑苏往迹怀吴阊。燕昭好士差足慕，自昔黄金招贤良。

珥笔须与雅颂亚，灵台欢乐重赓飏。
呈楮溪主人
薛嵎（宋代）

一水傍通四五池，竹亭茅榭亦相宜。
中间更着人高住，不到溪山无好诗。
除夕有感一首
王阮（宋代）

不是功难立，其如兴自阑。
为贫姑寸禄，渐喜得闲官。
天下兵戈满，壶中日月宽。
殷勤除夜雪，衰谢莫能欢。
飞来寺
郑用渊（明代）

中宿城深集暮鸦，二禺联秀翠槎牙。两山直出连天近，一水中流到海赊。

树杪间云栖老鹤，洞门清昼有桃花。飞来古刹何年代，独倚松根对日斜。
静乐先生祠堂
方一夔（宋代）

五季横流欲障天，先生雅志寄林泉。啸吟独抱济时略，高尚甘为遁世贤。

奕叶簪缨他有耀，微时耒耜我相传。何年得见归来鹤，暂假风翰逐老仙。
懒瓒和尚赞
释智愚（宋代）

枕石苔生，崖藤影绿。天书促行，芋子未熟。
陪润州薛司空丹徒桂明府游招隐寺
骆宾王（唐代）

共寻招隐寺，初识戴颙家。还依旧泉壑，应改昔云霞。

绿竹寒天笋，红蕉腊月花。金绳倘留客，为系日光斜。
书边
吕南公（宋代）

劳佚由来命不同，悠悠身事几时穷。学能爱日终无补，愁解迎春却有功。

千虑漫游言语外，寸心常在苦辛中。故应樽酒怜憔悴，会借书边醉颊红。
泛舟循惠间山水清绝口号四首 其一
李纲（宋代）

雨过溪流没旧滩，舟行竟日画图间。重重翠绿相环揖，卧看王维著色山。
送王闰
司空曙（唐代）

相送临寒水，苍然望故关。江芜连梦泽，楚雪入商山。

话我他年旧，看君此日还。因将自悲泪，一洒别离间。
宫池产瑞莲（帖经日试）
王贞白（唐代）

雨露及万物，嘉祥有瑞莲。香飘鸡树近，荣占凤池先。

圣日临双丽，恩波照并妍。愿同指佞草，生向帝尧前。
浣溪纱 其一 效花间集
樊增祥（清代）

欲寄青笺奈远何。楚衣越茗托微波。些些香物未宜多。

蜡面手缄三道印，衣中心字两重罗。拆书应是敛愁蛾。
谢赵庐州送淮白
王遂（宋代）

淮泗曾经禹决余，斯民无复惧为鱼。
鱼枯却识江南岸，应有临劣羡不如。
次同寅刘少师韵二首 其一
徐溥（明代）

为爱西湖近太清，玉池汲水浸琼英。为衣未解灵均意，观物元知邵子情。

开占朱明天与艳，种当紫禁地增荣。自从春去花应少，留与群芳作主盟。
西昌倪氏有山谷书杜陵山水图障歌作江山堂堂
文天祥（宋代）

杜二已无黄九去，长歌大字落江山。
百年风物今何似，春水晚烟飞白鹇。
端午帖子词皇帝閤 其四
汪应辰（宋代）

躬行盛德基王化，密赞成谋授帝图。福及万方天所相，祛邪何假佩灵符。
题陈虎顺东皋诸景五首 其四 绿云堆
黎遂球（明代）

娇娘委高髻，午睡笼碧纱。平畴曳春烟，其中香者花。
一落索（送游君安解县竹尉）
李吕（宋代）

琢成玉树。谁解著、云斤月斧。短＿羸骖，朴樕一怀尘土。叹雄图、伤别绪。

主人不语花能语。苦欲留君、不是留君处。碧落紫霄，楼观参差烟雾。一樽空、鸿鹄举。
和黄子馀湖南道中寄弟子默二首 其二
王庭圭（宋代）

卷里诗新出，关中记旧闻。乾坤今转大，吴楚昔尝分。

雾失朱陵峒，晴开紫盖云。仍传九疑尉，奇策动明君。
檄
李峤（唐代）

羽檄本宣明，由来□木声。联翩至汉国，迢递入燕营。

毛义持书去，张仪韫璧行。曹风虽觉愈，陈草始知名。
禽言六首 其四 泥滑滑
顾璘（明代）

终风发发，周道如刷。零雨沾之，足不得劄。匪足不劄，覆车及辖。

尔行弗时，勿谓泥滑。
题陈主管小壶天三首
陈造（宋代）

未放歌云散，先看醉帽偏。
周郎自醇酎，乐广定青天。
持胜收贤业，推枰睨世缘。
明年一品手，却访玉堂仙。
野泊
高凤翰（清代）

石头城外放般行，野泊荒滩欲二更。露下平沙闻雁语，月明春水看潮生。

上元节候余村鼓，薄宦心期付酒觥。满眼升沈直底事，海边鸥鹭久寒盟。
山居
王思训（清代）

本非逃世者，胡以碧山藏。居爱愚为谷，行殊智作囊。

野花春涧落，流水石桥香。勿笑躬耕拙，人情澹泊长。
爱闲
陆游（宋代）

今日先生病体轻，爱闲犹有旧心情。
帖看贞观行间印，琴记中郎爨下声。
衣焙温温香欲透，雪檐滴滴日初晴。
客来一笑明窗底，枉道为农事耦耕。
赞皇人语
佚名（唐代）

太冲无兄，孝端无弟。
同冯缙云游无为以吾独胡为在泥滓分韵赋诗得
李流谦（宋代）

人言跃马妨杖藜，世士不可污丹梯。
人言解牛非割鸡，岂信截玉如截泥。
山林朝士弧矢睽，一物异用鹄之栖，
妄生涛澜分畛畦。我自局狭谁排挤，
先生大千一手提。使握鼎铉如扶犁，
岂於喧寂心生翳。朝驱两轮鹿护麛，
暮阅千纸发变黳。痛者手摩挛者携，
蚁虻肤挠夕梦迷。馁蛟仄目初生羝，
血牙未浇遭燖刲。天公付公为旱霓，
作三日雨徵可稽。诘朝栈路尚涧溪，
篮舆轧轧劳攀跻。束缚绣斧挥金鼙，
吏奉杖屨从小奚。指点山水穷坤倪，
夜谈隐具窥缃绨。旷然冥蒙彻瓮醯，
转变前境尘却犀。我自叹骇失径蹊，
公如大像头小低。嗟乎太仓此一稊，
不从公来噬其脐。是山冠冕川东西，
二大老丈光璇题。公不一语意惨凄，
是以稽首拜马蹄。欣然倾倒珠玻璃，
飞天宝焰照栱枅。梦中櫂唱惊凫鹥，
挽衣不留恨空斋。悲愿苦切哀黔黎，
早缚浑厥臣羌氐。快读大颂崖天齐，
把茅归谢黄金闺。收拾伊傅从阮嵇，
为公再歌归来兮。
孤馆深沈
权无染（宋代）

琼英雪艳岭梅芳。天付与情香。

向腊后春前，解压万花，先占东阳。

拟待折、一枝相赠，奈水远天长。

对妆面、忍听羌笛，又还空断人肠。
寿昌寺观其天和尚送别曾于密
朱议雱（清代）

长溪久雨没高枝，六月山楼尚布衣。贫士漫同元亮咏，王孙谁赋少陵诗。

旧云《仪礼》全于是，近识《忠经》亦在斯。纸伞芒鞋何处路，还看执手问前期。
从军行三首 其二
李约（唐代）

栅壕三面斗，箭尽举烽频。营柳和烟暮，关榆带雪春。

边城多老将，碛路少归人。杀尽金河卒，年年添塞尘。
再用前韵各赋三解
吴潜（宋代）

先生粗有辟邪方，不怕鱄鱼解降殃。
今雨收功真溥博，早秋得势已凄凉。
豳场栗栗方登谷，汉甬陈陈可峙粮。
此是边筹居第一，贾生表饵且韬藏。
荔枝
洪刍（宋代）

仙果移从海上山，露华供夜鹤分丹。光射腰金陵宝印，影回殿砌拂猗兰。

朱砂芒刺羞红颗，龙目团圆避赤丸。
寻梅罢归酌伍国开白燕池亭得芬字
李孙宸（明代）

薄暮怜欢手重分，山含落照尽成文。园寻白燕当年地，沼问笼鹅旧日群。

淡月疏钟人共倚，冷风静夜酒微醺。深谈真惬如兰赏，不辨山梅入座芬。
沁园春 其二十二 以雨不克登楼，用前韵
李曾伯（宋代）

曲生来言，素娥寄声，偶阆苑游。问去年今夕，逢余桂岭，前年今夕，见子菟裘。

何事尘劳，启人厌倦，痴兔老蟾因缩头。宜珍重，要相期后会，直待来秋。

休休。莫舞凉州。岂巫女风姨相妒不。枉停歌准拟，冰轮东上，持杯顾恋，银汉西流。

一笑天悭，四并时少，应负珠帘十二楼。呼蕉叶，且与生酹古，排遣牢愁。
次韵光化宋唐年主簿见寄二首
陈与义（宋代）

茂林当日映群贤，也唤畸人到席间。
弃我便惊车辙远，怀君端合鬓毛班。
梦中犹得攀珠树，别后能忘倒玉山。
遥想诗成记来日，笔端风雨发天悭。
凌虚阁夜坐
张序（清代）

萧然一榻野云湾，缕缕春愁未尽删。祗讶涛翻孤枕上，几忘楼在万松间。

渔镫对出东西岸，钟韵周回上下关。为爱沙村新月满，起搴疏箔看苍山。
金刚随机无尽颂·法会因由分第一
释印肃（宋代）

法会起因出，平地起波流。
含灵同佛性，忙忙不肯休。
舟中夜坐
陆游（宋代）

风露浩无际，星河淡欲倾。
遥知并船客，闻我咏诗声。
水鸟横江去，渔舟背月行。
神清不成寐，隐几待窗明。
樵子
程垣（宋代）

头蓬面萎黄，身轻步忽逮。方斫柴薪回，又带刀斧去。

戏笑茅根掘，时暂松根踞。间道后山归，人寻不知处。
句
释文礼（宋代）

施为动静凭谁力。
斋宫尚有残雪思作学士时摄事于此尝有闻◇诗
欧阳修（宋代）

老来何与青春事，闲处方知白日长。
自恨乞身今未得，齿牙浮动鬓苍浪。
和周仲觉三首
杨万里（宋代）

春在梅边动，寒从月外来。
贫於萤不暖，心与烛俱灰。
此草悠悠著，从谁细细开。
病来更忧患，泪尽只余哀。
过徐州谒闵祠三首示周生荣朱兼寄州守陆生时望掌教周生易 其一
湛若水（明代）

孝心一念亦无多，德行三千擅首科。不赖源泉涓滴在，争看积累沛江河？
次韵刘景文送钱蒙仲三首 其一
苏轼（宋代）

谁识天闲老骥，不争日暮长途。送尽青云九子，归去扁舟五湖。
次韵罗仲共灵泉夏夜二首 其一
周紫芝（宋代）

灵泉无暑竹连山，绝似秋霜五月寒。我欲访君安得往，江湖满地一渔竿。
秋怀酬仇仁近见寄
连文凤（宋代）

西风一夕送残蝉，老景情怀更惘然。
芦荻病中秋瑟瑟，家山梦裹路绵绵。
空城点滴寒沙雨，故国凄迷断础烟。
待得鹤归华表上，可堪人世又千年。
二月二日游洛源
韩琮（唐代）

旧苑新晴草似苔，人还香在踏青回。

今朝此地成惆怅，已后逢春更莫来。
雨花台
王质（宋代）

乱草踏秋碧，斜阳立晚红。天低昏海雾，江阔渡淮风。

台有馀基壮，碑无旧观丰。愁人惜倦眼，不敢送归鸿。
七月十月五夜一再梦故舒州使君侍御公宛如平
赵蕃（宋代）

梦回始觉死生分，愁咏江东日暮云。
安得分明再如昨，并须示我玉楼文。
九日家酿未熟
苏辙（宋代）

平生不喜饮，九日犹一酌。
今年失家酿，节到真寂寞。
床头泻余樽，畦菊吐微萼。
洗盏对妻孥，肴蔬随厚薄。
兴来欲径醉，量尽还自却。
傍人叹身健，省己知脾弱。
尚有姑射人，自守常绰约。
养生要慈俭，已老惭矍铄。
燕居渐忘我，杜门奚不乐。
风曲日已乾，浊醪可徐作。
赠梁招
王绩（唐代）

我欲图世乐，斯乐难可常。位大招讥嫌，禄极生祸殃。

圣莫若周招，忠岂逾霍光。成王已兴诮，宣帝如负芒。

范蠡何智哉，单舟戒轻装。疏广岂不怀，策杖还故乡。

朱门虽足悦，赤族亦可伤。履霜成坚冰，知足胜不祥。

我今穷家子，自言此见长。功成皆能退，在昔谁灭亡。
王察院挽词二首
陈师道（宋代）

施报终何在，穷通共一空。
两言成益友，百代仰高风。
终始无遗恨，恩荣托至公。
不应埋直气，会见吐长虹。
咏史
陆次云（清代）

儒冠儒服委丘墟，文采风流化土苴。
尚有陆生坑不尽，留他马上说诗书。
貂裘换酒
季兰韵（清代）

残绣鸳鸯谱。未模糊、针痕线迹，助侬凄楚。记得当年红窗暇，悄听画眉人语。

将一幅、吴绫裁取。谁料罡风摧比翼，忍愁丝怨缕都抛置。

未了事，向伊诉。

茫茫碧海骖鸾去。问天孙、织残云锦，甚时重补。依旧空箱深深锁，添了啼痕几许。

但消受、连番愁绪。夜雨孤灯重展处，寄相思、谱作销魂句。

人去也，恨千古。
二郎之官房陵作五言唐律两章送之 其一
曹彦约（宋代）

入幕曾沾禄，之官始问津。边城甘冷淡，世路识艰辛。

责重杯柈省，公馀简册频。先人清白意，百世尚书绅。
越问·越酿
孙因（宋代）

扬州之种宜稻兮，越土最其所宜。
稬种居其十六兮，又稻品之最奇，
自海上以漂来兮，伊仙公之遗育。
别黄秈与金钗兮，紫珠贯而累累。
酒人取以为酿兮，辨五齐以致用。
湑镜流之香洁兮，貯秘色之新瓮。
助知章之高兴兮，眼花眩乎水底。
侑谢传之雅游兮，陶丹府而哦诗。
集群贤以觞咏兮，浮罚觥乎子敬。
指鸣蛙为鼓吹兮，畅独酌於稚珪。
斯越酒之醖藉兮，非宜城中山之比。
矧投醪之醇德兮，能使勇气百倍於熊罴。
客曰旨哉越酿兮，固越俗之所怡。
然自征榷之法行兮，安得薛戎而蠲之。
连雨书事
陈与义（宋代）

风伯方安卧，云师亦少饕。
气连河汉润，声到竹松高。
老雁犹贪去，寒蝉遂不号。
相悲更相识，满眼楚人骚。
游生米施真君观阅李德素旧题五绝句遂次韵和之 其三
郭祥正（宋代）

水鸦山鹊语相传，风阻归航未得前。老桧一株坛石静，道人无事看残年。
偈颂十三首 其四
释智愚（宋代）

伤弓之鸟，见曲木而高飞。有人见得云门，善为我辞。
槐林院二首
邓犀如（宋代）

野色寒如许，山容瘦不禁。
因闲携竹杖，乘兴宿槐林。
衲子蒙头坐，骚人拥鼻吟。
南柯休入梦，轩冕本无心。
魏夫人受大洞真经
李翔（唐代）

太极仙公降上清，为传三十九章经。先教稽首承明诏，次遣斋心向洞冥。

妙句只令岩下读，真文不许世间听。宝函钿轴披寻遍，始驾龙车谒帝庭。
道室杂咏
陆游（宋代）

精神有限惟当啬，造化无心不汝私。
此事安须知决择，鸡鸣勿後老人期。
君仪再和复次韵答之
葛胜仲（宋代）

醪敷映玉浪吹香，未饷徵君敢独尝。瓮下无人容借饮，壶中有独共深藏。

歌呼仅可供赪颊，酩酊那忧共腐肠。好似东皋求待诏，三升日给酝偏良。
高氏环翠楼二首 其二
刘弇（宋代）

眼界初欣得茂林，野烟蒙羃此何心。拟从复岭重冈外，便借苍岑十万寻。
罗敷水
白居易（唐代）

野店东头花落处，一条流水号罗敷。

芳魂艳骨知何处，春草茫茫墓亦无。
壶中天·三叠韵和初食园笋 其三
黄之隽（清代）

才过惊蛰，是轻阴地面，薄雷天宇。一寸春泥封不住，欲进渭川宇户。

箨未成斑，萌刚露角，中有甘香趣。尝鲜老餮，斸来随剥随煮。

知是张廌閒居，山肴野蔌。取办修篁坞。吾恐来游过笋候，唯对此君吟舞：旧掘痕边，新抽影外，看竹何须主。

指尖刻粉，记参玉版禅处。
别郭安道卢能甫
晁公溯（宋代）

客路悲秋落木边，江流滚滚尚连天。
病来懒著登山屐，归去聊乘下濑船。
回首关河嗟去国，伤心风雨送残年。
相逢又作匆匆别，拟续阳关第二篇。
题富春山水画册 其四
符兆纶（清代）

潮声见说上泷回，泷水无风绿似苔。閒向桐江弄明月，钓竿高挂子陵台。
七十翁吟七言十首
方回（元代）

自笑衰颓七十翁，全将拙钝易豪雄。
犹贤乎已思诗苦，不失其驰饮酒恭。
女嫁男婚俱失望，廷胪殿对总书空。
倚楼夜夜看星斗，未了昏钟又晓钟。
春帖子词二十首·皇帝合六首
欧阳修（宋代）

熙熙人物乐春台，风送春从天上来。
玉辇经年不游幸，上林花好莫争开。
中峰行乐却望北山因而成咏
林逋（宋代）

拂石玩林壑，旷然空色秋。
归云带层巘，疏苇际沧洲。
固自堪长往，何为难久留。
庶将濠上想，聊作剡中游。
赠王山史先生
高孝本（清代）

紫气行看近，重重岭上云。山尊秦二华，名重汉三君。

独鹤亭初到，如鸾啸乍闻。欲依张楷市，可许一廛分？
题二妃庙
李群玉（唐代）

黄陵庙前春已空，子规啼血滴松风。

不知精爽归何处，疑是行云秋色中。
甲子语溪闵雨四首
黄榦（宋代）

樯头五两摇空飞，船头百丈牵何迟。
数篙塘水清可涉，故乡千里归何时。
江汉
张埴（宋代）

桃花门外三月头，有美人兮眇中洲。
泛呼木兰寂无语，举手相招老白鸥。
白鸥见人头上笠，洒洒西江雨痕湿。
足知心事两相忘，翻然飞出青蘋立。
日斜何许一笛愁，西州回首望东州。
春风吹水柳花落，不见鹤归江上楼。
楼前青青草尺许，中有能言两鹦鹉。
声声浑不说他人，祗谓祢衡骂黄祖。
解连环
黄廷璹（宋代）

乍寒帘幕。愁灯花正结，又还轻落。弄瘦影、瓶里梅梢，为谁缀陇落，向来新萼。万古千今。算惟有、别情难托。把潘郎鬓绿，尽付雁声，几度寥寞。扁辰暮江旧泊。记携觞就折，烟翠犹弱。温过却、歌夕吟朝，问天道何时，素纤重握。想得文姬，近更苦、云衣香薄。待更阑、试寻梦境，梦回更恶。
夏日寄清溪道者
齐己（唐代）

老病不能求药饵，朝昏只是但焚烧。

不知谁为收灰骨，垒石栽松傍寺桥。
次韵和酬
释惟晤（宋代）

扫携绿野村边去，累日青山旷世机。惜向永安兰若别，还经灵隐渡头归。

云峰积雪迷樵径，石罅新泉溅客衣。诗会未由陪帝戚，心随云鸟入城飞。
二瑞诗和刘开府 其二 穗城灵鹊
叶春及（明代）

虎牙高建赵佗城，闪日旌旗拂雁行。蜃涌楼台云欲起，鸟知鼓角雨先晴。

剧乾并逐花间阁，闻喜群飞海上营。春色上林好相待，箫韶同和凤凰声。
和胡定甫
仇远（元代）

淡泊相逢古溧州，世情客况两悠悠。
腐儒都不通人事，冷掾何曾似宦游。
轻薄成风虽可畏，廉勤律己每无愁。
他时重会西湖上，把酒联诗日自由。
更漏子
晏殊（宋代）

蕣华浓，山翠浅。一寸秋波如剪。红日永，绮筵开。暗随仙驭来。

遏云声，回雪袖。占断晓莺春柳。才送目，又颦眉。此情谁得知。
读梅宛陵诗和本集永叔进道堂夜话诗韵
杨炳春（清代）

凉云抱雨颓，候虫啼秋急。一镫闪虚牖，窸窣精魂入。

敛心与酬对，拟追微渺及。视肤略无奇，觑髓行难十。

羊肠郁百盘，盘盘平野立。何尝空虚为，端由豪横戢。

镕韩英斯存，煦孟寒不袭。当其戛戛难，有似硁硁执。

豁然得悬解，活古一呼吸。于公本自然，传后憎僻涩。

不博浅学欢，要取真宰泣。嗟予素疏陋，奥旨未全挹。

誓终索渊珠，苦意鞭潜蛰。
句
高似孙（宋代）

笑逼花皆立，骚添蟹越遒。
听莺阁
尤袤（宋代）

春催金谷晓，一望百花齐。
不作辽西梦，从渠著意啼。
赠钱唐琴士
贡师泰（元代）

画船载酒西湖上，一日笙歌几万钱。独抱孤桐向何处，夜深弹月上青天。
送蒋肖韩赴弋阳
薛师石（宋代）

弋水桥边接长官，水晶山色让清寒。
共知雕弊今称剧，自倚廉勤道不难。
吏退早衙花谷静，鹤翔秋戹讼庭宽。
从来遇事就凝滞，应只忧民劳寸丹。
送中丞王阳明抚镇江右
白圻（明代）

龙江风静潮初落，枫叶芦花秋漠漠。船头击鼓催发船，为君起漠劝君酌。

怜君独擅八斗才，夙承家学继抡魁。纳忠一疏昭日月，谪官三载留尘埃。

清朝选拔采廷论，碧海神虬岂终困。省寺回翔几十年，超陟内台持帝宪。

惭予仰德如斗山，敢云契谊同金兰。二子从君辱陶冶，耳提面命开蒙顽。

使旌摇曳西江路，天子恩威两宣布。礼乐三年笔底翻，甲兵数万胸中富。

大敷文教畅武功，帝曰汝来匡朕躬。唐虞治道在古学，朝夕岩廊沃圣衷。
峡口二首
杜甫（唐代）

峡口大江间，西南控百蛮。城欹连粉堞，岸断更青山。

开辟多天连，防隅一水关。乱离闻鼓角，秋气动衰颜。

时清关失连，世乱戟如林。去矣英雄事，荒哉割据心。

芦花留客晚，枫树坐猿深。疲苶烦亲故，诸侯数赐金。
若耶溪望对岸云门诸峰云中有三十六湾溪流宛转会日暮无人至路口而返
徐波（明代）

秋溪如月上，转泛无终穷。微波出城路，几树迎船风。

众虑一洒濯，远色久玲珑。峰影半水面，秦望标其空。

人间仰苍翠，山中闭洪濛。思乘青竹筏，周流元气中。

日落松柏里，先夜水仙宫。风云多气势，独立怵余躬。

灵境遂相失，分手但西东。
一剪梅·余赴广东实之夜饯于风亭
刘克庄（宋代）

束缊宵行十里强。挑得诗囊，抛了衣囊。天寒路滑马蹄僵，元是王郎，来送刘郎。
酒酣耳热说文章。惊倒邻墙，推倒胡床。旁观拍手笑疏狂。疏又何妨，狂又何妨？
登虞山城楼
孙永祚（清代）

南沙古来县，烟火属承平。湖水西浮嶂，江潮北过城。

荒祠虞仲迹，废巷子游名。只有仙人石，年年春草生。
芍药
潘咸（唐代）

闲来竹亭赏，赏极蕊珠宫。叶已尽馀翠，花才半展红。

媚欺桃李色，香夺绮罗风。每到春残日，芳华处处同。
同徐监簿作水始冰
刘攽（宋代）

霜落岁将晏，风生水始冰。犹残夏虫怪，初比玉壶凝。

气袭璇源洁，光摇宝鉴澄。涵虚同凛凛，履薄乍兢兢。

鱼鳖悲潜伏，江湖息沸腾。淩阴如献纳，会是却炎蒸。
次韵翟元卿 其一
陈造（宋代）

君是儒冠秀，源流况父兄。文堪一战霸，气欲五郎卿。

与世甘多遌，谋生迄未成。其谁为推挽，小试合承明。
早晴至报恩山寺
文同（宋代）

山石巉巉磴道微，拂松穿竹露沾衣。
烟开远水双鸥落，日照高林一雉飞。
大麦未收治圃晚，小蚕犹卧斫桑稀。
暮烟已合牛羊下，信马林间步月归。
有怀龚子敬子中
仇远（元代）

两龚昔所慕，二难今是似。
简瓢鲁儒生，衣冠楚君子。
相期岁月永，不为弓旌起。
极目暮云平，修筠怅予倚。
初抵曹南四首 其三
吕本中（宋代）

并足经庭右，褰裳入座隅。频容著帽进，雅称折腰趋。

燥吻应难湿，残杯莫强濡。平生驷跛蹩，今日更长途。
送吕丕文给事使交南
王鏊（明代）

乾德初升九五爻，使臣颁朔到南交。尚方瑞兽新裁服，炎海人鱼定入庖。

岁贡包茅仍陆续，春归行李亦寥梢。还朝借我南游录，土俗民风要一钞。
赠司空张公安道挽词三首
苏辙（宋代）

孤高出世学，豪迈谪仙人。
早岁犹和俗，中年自识真。
定余时发照，尘尽四无邻。
闻道骑箕尾，还应事玉宸。
瓯江曲
杜堮（清代）

江波滚滚去如箭，下滩正急上滩慢。江树十月红如花，西边翠竹东白沙。

山脚断崖山嘴路，人家半在山腰住。一峰落叶一峰云，日日开门阅朝暮。

朝朝暮暮往来舟，前日少年今白头。白头人去少年在，山青青青江自流。
盘山十六景 其九 天成寺
弘历（清代）

忆我初度游上盘，问津原自天成寺。是时秋老变山容，霜枫古柏纷丹翠。

坐我江山一览阁，成诗聊寄烟霞意。云罩万松高绝处，虑不胜寒回六辔。

从兹结习镇相萦，频年便道辄停跸。攀跻涉历既经惯，幽者毕探辽者至。

得愈多愈不忍置，更虞奔走劳执事。因之卜筑择佳胜，雕斲不施敦简易。

朝往暮归乐无穷，得路安能忘所自。繄余惕若庙廊者，岂宜耽适山林致。

田畴大隐倘可招，勤政咨诹共图治。
寇相公生辰二首
魏野（宋代）

岳渎精英气，来钟积庆门。
何时生上相，明日是中元。
仙药宁无种，灵椿别有根。
宁期三入后，一品见玄孙。
金陵杂兴二百首
苏泂（宋代）

城西二里楚金陵，吴帝名为石首城。
如今土坞无青草，笑杀当时所必争。
朝中措
杜安世（宋代）

养花天气近清明。丝雨酿寒轻。满眼春工如绣。消磨不尽离情。

满满又宿，小桃旧坞，芳草邮亭。唤起两眉新恨。绿杨深处啼莺。
怀王龟龄
姜大吕（宋代）

左原消息杳无闻，令我愁怀似乱云。多病废诗兼废酒，青春孤我亦孤君。

要同学问文章乐，无奈东西南北分。况是一檐残雨后，落花飞絮两纷纷。
京闱下第适遇重九感怀 其一
林景清（明代）

改辙观光上国游，半生怀抱未能酬。佳名此日为重九，潦倒黄花又一秋。

旧史重温情恋恋，白云遥望思悠悠。空斋昼静如年永，四壁寒蛩送旧愁。
颂古十七首
释师观（宋代）

赵州唤作火，全身入荒草。
我今不是渠，渠今正是我。
次韵朱新仲白菊三绝句 其一
刘才邵（宋代）

海甸秋深亦陨霜，不因寒苦减真香。冰容本自嫌施彩，青女何劳抹晓妆。
除夜
洪咨夔（宋代）

欲识新年课，都非旧日图。
词分诗料帐，酒夺饭工夫。
锻息柳边手，镊闲花裹须。
寒消芳草绿，打急办行厨。
好女儿
晏几道（宋代）

绿遍西池。梅子青时。尽无端、尽日东风恶，更霏微细雨，恼人离日，满路春泥。

应是行云归路，有闲泪、洒相思。想旗亭、望断黄昏月，又依前误了，红笺香信，翠袖欢期。
早秋即事寄冯使君
贯休（唐代）

金脉火初微，开门竹杖随。此身全是病，今日更嗔谁。

落叶峥嵘处，诸峰爽拔时。唯思棠树下，高论入圆伊。
过裴令公宅二绝句
白居易（唐代）

风吹杨柳出墙枝，忆得同欢共醉时。

每到集贤坊地过，不曾一度不低眉。

梁王旧馆雪濛濛，愁杀邹枚二老翁。

假使明朝深一尺，亦无人到兔园中。
杂诗
朱尔楷（清代）

少年慕诗书，无力典衣买。有时借荆州，对之辄颐解。

方今渐购致，身又随风摆。为人压线忙，日月岂潇洒。

束阁置不观，望洋坐惊骇。乃知福所悭，不徒服豸獬。

六经炳天地，煌煌有大文。惟其精气足，不受秦火焚。

后世夸毗子，浅见亦寡闻。冀窃尘俗誉，巧借翰墨勋。

立言勿知愧，辄欲张吾军。稍稍积篇帙，梨枣雕镌勤。

群书日夜出，纷杂逾鹪蚊。无架可供插，有签难具分。

哀哉一勺水，寄言谢诸君。即无秦火焚，灭亦如浮云。

楚宫好细腰，国有饿死人。朝令暮即遍，风动疾若神。

礼臣主文柄，万方拭目频。拔茅信贞吉，士气可使醇。

昔者宋欧阳，怪僻黜不伸。场屋习遂变，嘉祐政聿新。

如何安昌侯，号为经术纯。赏识乃赝鼎，驳马疑麒麟。

相率矜狡猾，横流浩无垠。楚失齐未得，愿焉问先民。

西邻挟弓矢，百步穿杨巧。东邻教管弦，一阕清歌绕。

门前声隆隆，车马塞满道。投刺乍相见，寒暄话不了。

洗盏邀宾朋，轰豗一阵搅。幽人冷淡姿，坐对形如槁。

萧寥斗室中，可以避烦恼。雅咏或流连，古籍或探讨。

时遇素心人，清言出尘表。物性固有殊，是非两不晓。
和太傅邓公归游武当见寄
范仲淹（宋代）

三提相印代天工，邓国归来耀本封。
此日神仙丁令鹤，几年霖雨武侯龙。
酬恩定得祠黄石，谈道须期会赤松。
莫虑故乡陵谷变，武当依旧碧重重。
感昔
刘克庄（宋代）

曾见弘文馆盛开，难将汗脚涴金台。
搜山不见之推出，入海难金太白来。
士各自谋谁待聘，世皆欲杀少怜才。
空存先帝昭回笔，永閟巾箱不忍开。
晚登凌风亭戏作
韩元吉（宋代）

咄咄真成了事痴，功名何在鬓霜垂。
清谈安得如夷甫，佳句无霜发恺之。
山色倚江秋更好，烟光连市晚偏宜。
田园底许归能决，且撷黄花付酒卮。
题泽翁小卷 其九
王柏（宋代）

名利驱驰急，江山自古今。舟行水上意，人立渡头心。
烛影摇红 上巳同半塘、南禅登江亭
朱祖谋（清代）

残墨山容，为谁青到钩帘处。荻芽平岸乳禽喧，依旧湔兰路。

消送流光过羽。冷禅天、丛铃碎杵。芳游何在，清角无端，吹愁如许。

春尽天涯，茂园心醉思归赋。好天良夜旧东风，谁信啼鹃苦。

欲采蘋花寄与。绿窗深、心期又误。危阑休倚，乱掩斜阳，浮云无数。
闲中戏书
陆游（宋代）

粝饭从来不愿余，还山喜遂此心初。
挽河尽洗弹冠念，闭户闲心插架书。
一榼不妨从客饮，数椽也复是吾庐。
少游细看犹多事，安用人间下泽车。
巴州
任兰枝（清代）

深院严扃尽日闲，一年花事已全删。情同笼鸟难舒翼，行似枯僧正闭关。

万里烟波通峡水，连朝云雾失涂山。故园遥在春江畔，那得扁舟纵往还。
贺新郎 其三 题郎官山雪霁图，赠陈伯驺
曹尔堪（清代）

黑雾迷南裔。赋归来、公乎无渡，重关昼闭。漂泊天涯供啸咏，诗律少陵偏细。

狂欲叱、高岑奴隶。寒夜饮酣空八极，检奚囊、酒脯当除岁。

山水癖，暂留憩。远游可耐风尘际。忆家乡、数峰明灭，郎官青髻。

袍笏堆床推望族，旧是江田门第。还不少。绿瓜丹荔。

飓毋波恬潮信小，倚危楼、松竹交戏。蔽归去，梦雪初霁。
偈颂七十六首
释师范（宋代）

烧香草舍蚊烟，礼拜不儿匍匐。
杨岐顶上握拳，何似镇州萝卜。
噫，有年无德。
奉和圣制早度蒲津关
徐安贞（唐代）

仙掌临秦甸，虹桥辟晋关。两都分地险，一曲度河湾。

路得津门分，时称古戍闲。城花春正发，岸柳曙堪攀。

后乘犹临水，前旌欲换山。长安回望日，宸御六龙还。
颂古四十五首
释慧远（宋代）

两阵交锋笑似瞋，双眉倒卓眼生筋。
溪山云月谁为侣，南北东西绝近邻。
赠人
石延年（宋代）

六符摇斗极，八座冠文章。
规宪存中府，动庸入太常。
为周提宫题尚友堂
喻良能（宋代）

先生高节昭流俗，未应名宦能羁束。
归来卜筑傍泉石，洒落轩楹照山谷。
外罗君子六千人，中有插架三万轴。
我尝一日坐其间，至今清兴犹堪掬。
春吟 其五
韩淲（宋代）

菜传新绿发生时，花簇轻黄碎小枝。日下时看粉蝴蝶，背人惊斗忽参差。
句
丁谓（宋代）

瑞露零宵极，仙盘奉帝家。
观灯玉台体十首
徐铉（宋代）

星汉斜，乐无涯。
明月千门雪，银灯万树花。
初归筠庄苏粹之以诗见贻次韵答之二首
李弥逊（宋代）

它年同上楚江楼，花绕春城小谢州。
翻手雨云人事改，跳丸日月岁光流。
霜空暮落能鸣雁，秋水风移不击舟。
偶筑一丘邻胜隐，杖筇冲雨亦来游。
和遁泽喜雨韵二首
王柏（宋代）

久欲飞山试笋车，避炎情绪未能嘉。
读书求道调心马，制药无能遣睡蛇。
天地秋来催祭鸟，池塘雨过闹私蛙。
病夫推枕幡然起，骨健神清眼不华。
伯牙台
李映棻（清代）

高山不在山，流水不在水。天下善音善，但默会其理。

天下知音善，但微契其旨。山水无古今，知交有生死。

注茫天地间，赏音能有几。我过伯牙台，辄思焚绿绮。
杂曲歌辞。荆州泊
李端（唐代）

南楼西下时，月里闻来棹。桂水舳舻回，荆州津济闹。

移帷望星汉，引带思容貌。今夜一江人，惟应妾身觉。
题慧山
蒋重珍（宋代）

龙山慧山两山云，出能为雨入为晴。
云山之气有敛散，敛散之为斯为神。
我庐山下为小隐，云为动兮山为静。
悠然而出物之泽，屹然而峙地之镇。
我见云山善与俱，云山无情不见余。
我比云山多此见，不如一似云山无。
渡海至琼管天宁寺咏阇提花三首
李纲（宋代）

深院无人帘幕垂，玉英翠羽灿芳枝。
世间颜色难相似，淡月初残未坠时。

冰玉风姿照座骞，炎方相遇且相宽。
纻衣缟带平生志，正念幽人尚素冠。

阻涉鲸波寇盗森，中原回首涕沾襟。
清愁万斛无消处，赖有幽花慰客心。
西樵旅怀五首 其五
陈恭尹（清代）

涕泣经年自一身，南天回首又风尘。低徊不死缘无子，潦倒何颜复向人。

犬马岂能忘旧主，梦魂犹恐负先臣。西山有屋临溪水，新种桃花欲避秦。
咏史乐府十二章·断罟匡
程盛修（清代）

泗渊渔，里革匡，断其罟，悟君王。君王闻言三叹息，阜物防贪良史职。

有司藏之无忘规，庶几见罟如见革。师存一言婉而风，置革于侧无面从。

不见朝听忠言夕委弃，留衣留槛皆虚伪。前汉皇，后宋帝。
南郊大礼诗
王禹偁（宋代）

百僚冠剑互珊珊，文物威蕤属礼官。
清漏宿斋宣祖庙，质明行事昊天坛。
旌旗漠漠帷宫晓，星斗依依彩仗寒。
肠断商於左迁客，圆丘无分得荣观。
为竹心道人赋绿猗堂
守仁（明代）

竹心老人心爱竹，赤手栽成万竿玉。古色猗猗映翠帘，金影疏疏坠秋屋。

满天明月子乔笙，半窗凉雨官奴烛。老人积书如积金，竹边每置三千牍。

开门日日问平安，呼酒时时饮新绿。倚醉长歌淇澳篇，驱愁不买玲珑曲。

大儿方辞吏部郎，小儿未食官家禄。传家清事托吟编，阅世閒情付棋局。

媚人何物琉璃瓶，披襟晒我琅玕腹。孤筇有客扣青扉，一笑下阶迎健足。

锦章烂出五色云，快目不辞三过读。铁翁仙游艾翁老，惆怅何由继华躅。

我本山林厌尘俗，食笋也知胜食肉。说尽眉山玉版禅，更待春雷动幽谷。
汉武
刘筠（宋代）

汉武天台切绛河，半涵非雾郁嵯峨。
桑田欲看他年变，瓠子先成此日歌。
夏鼎几迁空象物，秦桥未就已沉波。
相如作赋徒能讽，却助飘飘逸气多。
饭昭觉寺抵暮乃归
陆游（宋代）

身堕黄尘每慨然，携儿萧散亦前缘。
聊凭方外巾盂净，一洗人前匕箸膻。
静院春风传浴鼓，画廊晚雨湿茶烟。
潜光寮里明窗下，借我消摇过十年。
泊樵舍与莂公宅师谈金轮旧事有感
梁朝钟（清代）

未将肃爽向伊呈，刚道锋铦劈面迎。一滴未消巴蜀雪，寸机方动晋阳枰。

太行方叠疑山出，黄木千寻障海泓。为问金轮阿育塔，莫疑因果煞分明。
秋光
陆游（宋代）

小圃秋光泼眼来，老人隐几兴悠哉！翩翩蝴蝶成双过，两两蜀悠相背开。
雨足疏篱引荒蔓，人稀幽径长新苔。
贫家灶冷炊烟晚，待得邻翁卖药回。
端午帖子·皇后合五首
欧阳修（宋代）

玉壶冰彩莹寒光，避暑宸游乐未央。
采艾不须禳毒沴，涂椒自已馥清香。
新桂林户曹甘叔异过余于津亭留以小饮论论文
赵蕃（宋代）

平生所闻甘叔异，半日为泊宝气亭。
逢迎稍稍昏忘集，诵说气气文章听。
其谁呼渠红裙饮，遣我负此双玉瓶。
临流不寐待月上，漫见紫翠横山屏。
归括苍和杨嗣之吏部烟雨楼韵四首
姜特立（宋代）

谁发天悭得胜游，佳名收拾更无留。
郑虔祁岳今谁是，为扫阴沈万壑秋。